**Caucei 4. vieta otrajā Viessmann Pasaules kausa posmā, komandu stafetē 5. vieta**

Otrais Viessmann Pasaules kausa posms Vistlerā, Kanādā sestdien noslēdzās ar dāmu sacensībām un komandu stafeti. Lielisks sniegums dāmu sacensībās Elīzai Caucei un Kendijai Aparjodei, izcīnot attiecīgi 4. un 7. vietu. Pirmajā komandu stafetes Viessmann Pasaules kausa posmā kopā ar BMW Latvijas komandai ar Elīzu Cauci, Kristeru Aparjodu un brāļiem Andri un Juri Šiciem 5. vieta.

Gan E. Cauce, gan K. Aparjode rādīja lielisku sniegumu jau pirmajā braucienā, kur E. Cauce bija par deviņām sekundes tūkstošdaļām ātrāka kā komandas biedrene un ieņēma 4. vietu, bet K. Aparjode dalītu 5. vietu. Otrajā braucienā E. Cauce uzlaboja savu pirmā brauciena laiku par trīs simtdaļām, taču braucienā 5. labākais rezultāts un summā dalīta 4. vieta ar titulēto vācieti Tatjanu Hefneri. Arī K. Aparjode par nedaudz vairāk kā sekundes simtdaļu uzlaboja savu laiku, taču otrajā braucienā 6. rezultāts un summā 7. vieta, no sestās vietas atpaliekot tikai par 0.012 sekundēm.

“Esmu ļoti priecīga, ka man izdevās divi stabili braucieni, jo treniņos negāja viegli. Kā nekā, esmu šeit pirmo reizi un pirms sacensībām nobraucu tikai sešus treniņbraucienus, tāpēc 7. vieta ir ļoti labi,” komentē K. Aparjode.

Pārliecinoša uzvara jau otro nedēļu pēc kārtas olimpiskajai čempionei vācietei Natālijai Geisenbergerei, kura E. Cauci apsteidza par 0.449 sekundēm. Sudrabs vēl vienai Vācijas sportistei Jūlijai Taubicai, bet bronza amerikānietei Emīlijai Svīnijai. Līdz bronzas godalgai E. Caucei pietrūka 0.032 sekundes.

Ne tik sekmīgs starts Ullai Zirnei, kura pieļāva kļūdas abos braucienos, uzrādot attiecīgi 17. un 20. labāko laiku, kas summā ļāva ieņemt 17. vietu.

Pirmajā komandu stafetes Pasaules kausa posmā kopā ar BMW Latvijas komandas sastāvā startēja Elīza Cauce, brāļi Andris un Juris Šici un Kristers Aparjods. Ļoti labi stafeti iesāka Elīza Cauce, kura uzvarētāju krievu komandas pirmā etapa veicējai Tatjanai Ivanovai zaudēja tikai sešas sekundes tūkstošdaļas. Trīs sekundes desmitdaļas pret uzvarētājiem zaudēja Kristers Aparjods, kurš pieļāva kļūdas, un vēl divas desmitdaļas zaudēja Andris un Juris Šici. Uzvarētājiem Krievijas komandai latvieši piekāpās par 0.525 sekundēm. Sudrabs šoreiz Vācijas komandai, bet bronza Kanādai. Līdz 3. vietai Latvijas komandai pietrūka nedaudz vairāk kā divas desmitdaļas.

Viessmann Pasaules kausa izcīņa pēc nedēļas turpināsies Kalgarī, Kanādā.